《凤笙篇赠紫霞道人》
元代·周砥

凤笙十三簧，音响应天时。自从轩辕调律后，谁将弦管置之虞舜祠。

神人以和，凤凰来仪，后来作者不复知。颇闻仙人王子晋，好作凤鸣花下吹。

凤鸣几千载，仙人吹笙至今在。昆仑池头看碧桃，玉振金声过东海。

过东海，游蓬瀛，金霄冥冥郁紫清。空中嘹喨回天声，三十六帝下云軿。

中有綵女数百辈，玉颜如花珠佩明。手弄云璈□，瑶瑟来相迎。

相迎向何许，凤笙鸣，朝玉京。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。